February 27, 2022 – Swartland Joernaal Skip to content
Home / Day: February 27, 2022
Liefdesvure brand steeds hoog ná 65 jaar
Die liefde blom nog helder en sterk in die huishouding van die Hattingh-egpaar wat vandag hul 65ste huweliksherdenking vier.
Mnr Koos Hattingh, wat later vanjaar sy 89ste verjaarsdag vier, en Rina Hattingh, wat in Maart haar 84ste verjaarsdag vier, kyk steeds met 'n glinster in die oog na mekaar, en dit na 65 jaar van getroude lewe saam.
Die egpaar het nie 'n wenresep nie.
"Nee wat, daar is nie so iets nie. Ons het dit tot nou toe dag vir dag gevat, want elke dag het nuwe uitdagings en bring nuwe dinge," vertel Mnr Hattingh.
Wanneer Mev Hattingh na hom kyk, is sy verseker dat hy vandag nog haar beste vriend is.
"As hy nie my beste vriend was nie, sou hy nie nou nog hier gesit het nie," skerts Mev Hattingh.
Die paartjie het mekaar ontmoet toe sy 15 en hy 20 jaar oud was.
"Haar pa was baie streng. So ek het gewag tot sy darem die regte ouderdom was, voor ek begin kuier het."
Die twee het die spreekwoordelike opsitkers behoorlik aan die brand gehou toe die gekuier begin.
Hulle het mekaar raakgesien op 'n 21ste verjaarsdagviering.
"My ouers het op daardie stadium weggetrek en ek en my broer was naweke maar alleen. Hy het 'n meisie gehad, ek nie, so ek het maar tuis gebly. Die een aand toe besluit ek dat ek nou my gaan aantrek en gaan kuier."
Mnr Hattingh het sy netjieste das aangesit, hom netjies aangetrek en aan haar ouerhuis se deur gaan klop.
"Haar pa het my ingenooi. Haar ma was besig om vissies op die 'primus'-stofie gaar te maak en ek is genooi om te bly vir ete. Van toe af het ons heerlik gekuier. Ons het nooit uitgegaan en gaan dans of so iets nie. Ons het mekaar altyd by die huis ontmoet en daar gesellig saam verkeer."
Mnr Hattingh lag as hy sê: "Ek het myself daardie aand 'n groot guns bewys."
Die Hattings is getroud en het vyf kinders, waarvan die plaaslike oogkundige, Neels Hattingh, die oudste seun is.
Hy het drie susters en 'n jonger broer.
Die egpaar het saam geboer en selfs hier was die twee 'n suksesspan.
"Ek het niks gedoen of enige groot besluite geneem, sonder om haar in die saak te ken nie. Ek het altyd met haar gekonsulteer. Dit is deel van die rede hoekom ons 'n suksesvolle huwelik het. Ons praat oor alles. Ons is 'n span."
Mev Hattingh het die kinders versorg en die melkery behartig.
Hier is daar daagliks 200 gallon melk aan die stadsraad gelewer.
Sy het ook die rekeninge, boeke en die algemene bestuur van die melkery hanteer, terwyl Mnr Hattingh met boontjies, mielies en later beeste geboer het.
Hy het altyd 'n liefde gehad vir wild en sou graag 'n wildplaas wou besit.
"Destyds het ek nie skool klaar gemaak nie en ek is spyt daaroor. Maar dis hoe dinge was. My pa, wat self ook geboer het, het hulp op die plaas nodig gehad en ons as kinders moes inspring."
"Sien jy hierdie merke op my arms?"
Hy wys na sonvlekke op sy bruin arms.
"Hierdie is van jare se harde werk in die son. Ek het nie van die stoep af geboer nie. Ons het hard gewerk vir dit wat ons gehad het," sê hy trots.
Tussen die twee was Mev Hattingh die strenger ouer en die kinders het soms by hul pa gaan hulp soek.
"Ek onthou die eendag het die twee oudste meisiekinders hulle ma baie vies gemaak. Hulle het by my aangehardloop gekom, met haar kort op hulle hakke. Ek moes toe maar mooi praat. Selfs as 'n ouerpaar, het ons saamgewerk en as 'n span saamgespan."
Vandag is hulle die trotse ouers van vyf kinders, 12 kleinkinders en 7 agterkleinkinders.
Die naweek vier hulle fees en kom selfs die strooimeisie van hulle bruilof, die geleentheid bywoon.
"Hy was vir my nog altyd so 'n aantreklike man."
"Sy het net daardie iets spesiaal aan haar gehad, wat gemaak het dat ek haar raaksien."
Vir die Hattinghs, brand die liefdesvure nog hoog en dit na 65 jaar van getroude lewe.
Premier Winde toer te fiets deur Swartland
Premier Alan Winde het die afgelope week die Weskus per fiets platgereis.
Die doel van sy tog was om fietse te oorhandig aan lede van die plaaslike buurtwagte, sodat hulle hul taak makliker kan verrig. Op Darling is 'n oomblik van stilte gehou vir die buurtwaglid, Tristan Korah, wat onlangs oorlede is, terwyl hy 'n vrywilliger was vir die Darling Buurtwag.
Uitvoerende burgemeester van die Swartland Munisipaliteit, raadsheer Harold Cleophas, het die buurtwag vir hul toegewyde werk bedank en so ook die borge, Team Qhubeka, Pedal Power Association en Bicycling Empowerment Network wat die projek moontlik gemaak het.
A little sprinkle of fresh herbs on a meal can mean the difference between flavours that are just nice, and flavours that are just spectacular.
And when you have fresh herbs growing in your own backyard, porch planters, or window box, this makes it even easier to boost the flavour of your homemade meals.
Before you pick out a selection of your favourite herbs, make sure you have the right growing conditions available to help them prosper.
Tuinkenners gee raad met voorbereiding van plantgrond
Ja, volgende week is dit Maartmaand en op 21 Maart raak dit amptelik herfs.
Dan het ons korter dae en hopelik meer gematigde weer (en een van die dae lekker reën).
Wanneer ek my tuingrond voorberei vir nuwe aanplantings, is daar 'n paar belangrike dinge om te onthou en te doen:
Vir jou Blombeddings:
Verwyder die ou plantreste en onkruid, breek die grond goed los met 'n vurk of graaf, gooi 'n lekker dik laag kompos oor en voeg daarby beenmeel of "Root Builder", superfosfaat en ook 'n bietjie "Bio Ocean" van Atlantic Fertilizer.
Nou moet dit alles ingespit en deurgewerk word, sodat die grond en al die bestandele deeglik meng totdat jy 'n lekker fyn, klontvrye bedding het wat dan gereed is vir die aanplant van blomplantjies of blombolle.
Plantgate vir bome en struike:
Vir struike en rose kan plantgate so plus minus 50 x50 x50cm wees, maar vir bome moet dit niks kleiner as 1x1x1m wees nie.
Wanneer jy die gat grawe, probeer die bogrond eenkant uithaal en die ondergrond aan die ander kant uitgooi.
Nou hoor ek gereeld dat mense sê hulle het onder in die gat 'n klomp blare of grassnysels of mis gegooi met 'n lagie grond bo-oor en daarna die struik/boom bo-op geplant.
Ander meng weer die grond met kaf/strooi of hulle het die kaf in sulke lae met die grond tussenin gepak en plant dan die plant daar bo-op!
Asseblief, tuiniers, die bostaande metodes kan lelike negatiewe gevolge hê.
Die plant kan selfs vrek!
Onthou, dit wat jy in die grond inwerk, moet reeds gekomposteer wees – plante se wortels het nie die vermoë om material te verteer nie!
Gebruik ruim kompos (plus mengsel van beenmeel of Rootbuilder, supers en Bio Ocean by die plantgat en meng dit deeglik met die grond wat jy uit die gat uitgehaal het.
Plaas die grond terug in die gat (ondergrond en bogrond in die volgorde soos dit uitgehaal is) tot op die vlak waar die struik of boom moet inkom.
NBNBNB: Onthou om die plantsak/houer waarin jy die boom gekoop het, te verwyder. Trap die grond deeglik vas en stut die plant/boom behoorlik – pasop dat vasbindmateriaal nie wurg nie!
By groot bome kan jy ook 'n pyp in die gat insit om water tot daar diep onder te neem, wat sal sorg dat die boomwortels afwaarts groei.
Volledige plantinstruksies is ook beskikbaar by die kwekery.
Ten laaste 'n paar belangrike punte om te onthou:
Blombolle: Begin beplan en koop wanneer dit beskikbaar is, maar moenie nou plant nie!!! Volledige artikel daaroor in uitgawe van 30 Maart.
Snoei oortollige groei van somer blommende bome en struike vir nuwe groei.
Kyk uit vir peste en plae. As jy twyfel, bring 'n voorbeeld na die kwekery en kry die regte advies.
Moenie die deklaag vergeet nie! Gebruik kompos en boombas in oorvloed.
Lekker tuinmaak tot 30 Maart, dan gesels ons weer.
Malmesbury val vas in Vlag-uitdaag
Malmesbury het Saterdag teen alle verwagtinge in teen Edgemead in die WP Vlag-kompetisie hulle rieme behoorlik styf geloop.
Hulle verloor met 2,5-9,5 ná alles moontlik kon verkeerd loop. Eerstens was twee gereelde spelers, Jehan van Niekerk en SG Basson nie beskikbaar nie.
Brian Howell was olik en letterlik uit op sy voete, alhoewel hy deurgedruk het om te speel en tussendeur gesit het in die hoop om beter te voel. En dan was die meerderheid spelers, in dien nie almal nie, van stryk af of net letterlik swak.
Daniël Griebenauw, Marius Huysamen, Lodewyk Lesch en Jeff Petersen het 'n taai eerste stel wat hulle op die 7 skof met 6-5 in hulle guns beslis. In die tweede stel loop alles verkeerd, hulle gee 'n 7 af nadat Daniël 'n opponente-bal teen die witbal speel om die treurmare te begin, en verloor 3-15. Hulle begin die laaste stel met mening en tel 6 op in die eerste skof en wen dit 12-10, maar die slag was ongelukkig klaar gewen en Edgemead kraai 30-21 koning.
Roux Vermeulen, 'n ongestelde Brian Howell, Altus Myburgh en Rainier van Zyl kom net nie aan die gang nie en verloor die eerste en derde stelle 4-12 en 3-16 onderskeidelik.
Dit sluit in 6 skote op die laaste skof toe selfs die preekstoel nie meer die koeël kon keer nie. Die enigste ligpunt in hulle wedstryd was toe hulle mooi terug geveg het van 4-12 na 11-14 in die tweede stel, maar nie 'n 3 skoot voorsprong op die laaste skof kon behou nie en met 8 elk gelykop trek. Hulle verloor dus 36-66, volgens Roux een van die grootste pak slae in 'n lang tyd.
Saterdag is hulle gasheer vir die voorlopers Gordonsbaai en wie weet, dalk is dit net mooi die dag om die 4 punte verskil tussen die twee topspanne uit te wis.
Tuis het die span in die WP Driespel-liga klippe gekou en verloor 1-11 teen Parow. Deon Bosch, Ricardo Rickett en Zelda Jordaan verbeter stelselmatig deur die loop van die wedstryd en verloor die eerste stel 2-11 en die tweede 5-6, voordat hulle die span se enigste punt verdien deur die laaste stel 5-4 te wen.
Dawie Horn, June Rickett en Cobus Vermeulen kry dit net nie reg om deur te breek nie en verloor hulle stelle 3-7, 5-6 en 5-8, nadat hulle 4 op die laaste skof afstaan. Hulle verloor 13-21, en die klub 25-42.
Sondag het die son egter weer geskyn en vyf spanne het deelgeneem aan die WP Parespel-kompetisie, waar vier spanne per afdeling drie wedstryde van 15 skofte elk speel, met die wenners wat deurdring na die uitklopfases.
Dawie Horn en Jeff Petersen wen een en eindig derde in hulle groep.
Deon Bosch en Jehan van Niekerk wen een en eindig laaste, Daniël en Rainier wen twee en eindig tweede, met June Rickett en Tia Petersen wat twee wen en net-net te min punte het om deur te gaan. Vir die eerste keer in jare dring daar weer 'n span deur met Roux en Lodewyk wat 2 wen en hulle teenstaanders goed afstof met 23-2 en 22-11, ná hulle hulp eerste wedstryd 15-16 verloor.
Dirkie Uys slaan kishoue
Hoërskool Dirkie Uys op Moorreesburg se tennisspanne het die afgelope twee naweke aan toernooie deelgeneem.
Verlede naweek het Dirkie Uys die Agnes Pauw-tennistoernooi vir meisiespanne aangebied.
HDU eindig vierde uit 10 skole. Bloemhof het die toernooi gewen.
Die afgelope naweek het hulle aan die Bredasdorp tennistoernooi gaan deelneem en derde geëindig uit 12 skole.